happy birth day vvs laxman
లక్ష్మణ్ బర్త్ డే: వెరీ వెరీ స్పెషల్ ఇన్నింగ్స్‌లివి!
గర్వంతో విర్రవీగుతున్న ఆస్ట్రేలియాను నేలకు దింపిన ధీరుడితడు.. నిప్పులు కురిపించిన బౌలర్లనే బెంబేలెత్తించిన బ్యాటింగ్ వీరుడితడు.
TNN | Updated:
Nov 1, 2017, 12:45PM IST
ప్రపంచ క్రికెట్&zwnj;ను శాసించిన ఆస్ట్రేలియానే వణికించిన సొగసరి బ్యాట్స్&zwnj;మెన్ వీవీఎస్ లక్ష్మణ్ పుట్టిన రోజు నేడు (నవంబర్ 1). వరుస టెస్టు విజయాలతో ఊపుమీదున్న ఆసీస్&zwnj;కు గర్వభంగం చేసి.. వారితోనే వెరీ వెరీ స్పెషల్ అని పిలిపించుకున్న వీవీఎస్ భారత క్రికెట్&zwnj;పై తనదైన ముద్ర వేశాడు. లక్ష్మణ్ పేరు చెప్పగానే ముందుగా గుర్తుకొచ్చేది ఈడెన్ గార్డెన్స్&zwnj;లో ఆసీస్&zwnj;పై చేసిన 281 పరుగుల చారిత్రాత్మక ఇన్నింగ్స్. జట్టు ఫాలోఆన్ ఆడుతున్నప్పుడు ద్రవిడ్&zwnj;తో కలిసి అద్భుతంగా పోరాడాడు. అసాధారణమైన ఆటతీరుతో 281 పరుగులు చేసి.. టెస్టుల్లో వరుసగా 17 విజయాలు సాధించి, 18 విజయం ఖాయమనుకున్న కంగారూల జోరుకు బ్రేకులేశాడు. మెక్&zwnj;గ్రాత్, గిలెస్పీ, షేన్&zwnj;వార్న్ లాంటి దిగ్గజ బౌలర్లను ఎదుర్కొని టెస్టుల్లో భారత్ తరఫున అత్యధిక పరుగులు చేసిన ఆటగాడిగా రికార్డులకెక్కాడు.
ఆసీస్ బౌలర్లను ఎదుర్కోవడంలో మిగతా బ్యాట్స్&zwnj;మెన్ ఇబ్బంది పడుతుంటే.. లక్ష్మణ్ మాత్రం ఆసీస్ బౌలర్లను వణికించేవాడు. 2003లో అడిలైడ్ టెస్టులో లక్ష్మణ్ 148 పరుగులు చేయగా, ద్రవిడ్ డబుల్ సెంచరీ సాధించి మరోసారి ఆస్ట్రేలియాకు కోల్&zwnj;కతా టెస్టు తరహా ఆటను చూపించారు. వీరిద్దరి అద్భుత బ్యాటింగ్ కారణంగా భారత్ 22 ఏళ్ల తర్వాత తొలిసారిగా ఆసీస్ గడ్డపై టెస్టు విజయాన్ని రుచి చూసింది. ఈ దెబ్బతో ఆసీస్ మీడియా వీవీఎస్ అంటే వెరీ వెరీ స్పెషల్ అంటూ లక్ష్మణ్&zwnj;ను ఆకాశానికెత్తేసింది.
2010లో మొహాలీలో జరిగిన టెస్టులోనూ లక్ష్మణ్ భారత జట్టుకు అద్భుత విజయాన్ని అందించాడు. చివరి రోజు 216 పరుగుల లక్ష్యాన్ని చేధించే వేళ భారత్ 124 పరుగులకే 8 వికెట్లు కోల్పోయింది. క్రీజులో లక్ష్మణ్ మినహా స్పెషలిస్ట్ బ్యాట్స్&zwnj;మెన్ లేడు. వెన్ను నొప్పితో బాధపడుతూనే ఆ మ్యాచ్ ఆడిన లక్ష్మణ్ రైనాను తనకు బై రన్నర్&zwnj;గా నియమించుకున్నాడు. 9వ స్థానంలో బ్యాటింగ్&zwnj;కొచ్చిన ఇషాంత్ శర్మలో నమ్మకాన్ని నింపాడు. దీంతో ఆసీస్ బౌలర్లు విసిరిన 130 బంతుల్లో 92 బంతులను ఇషాంతే ధైర్యంగా ఎదుర్కొన్నాడు. చివరి బ్యాట్స్&zwnj;మెన్ ఓజాతో కలిసి భారత్&zwnj;కు విజయాన్ని అందించి మరోసారి ఆసీస్&zwnj;ను దెబ్బకొట్టాడు. ఈ మ్యాచ్&zwnj;లో లక్ష్మణ్ కేవలం 79 బంతుల్లోనే 73 పరుగులు చేయడం విశేషం.
అదే ఏడాది దక్షిణాఫ్రికాపై కూడా లక్ష్మణ్ అద్భుత ఇన్నింగ్స్ ఆడాడు. త్వరగా వికెట్లు కోల్పోయి జట్టు కష్టాల్లో పడగా.. 96 పరుగులు చేసి మ్యాచ్&zwnj;ను గెలిపించాడు. జహీర్ ఖాన్&zwnj;తో కలిసి 8వ వికెట్&zwnj;కు 70 పరుగులు జోడించాడు. కొద్దిలో సెంచరీని కోల్పోయినప్పటికీ భారత్ మ్యాచ్ గెలవడంలో మాత్రం లక్ష్మణ్&zwnj;దే కీలక పాత్ర.
ఈడెన్ గార్డెన్స్ ఇన్నింగ్స్ కంటే ముందే లక్ష్మణ్ ఆసీస్&zwnj;కు సిడ్నీలోనే చుక్కలు చూపించాడు. 2000లో సిడ్నీ టెస్టులో భారత్ ఇన్నింగ్స్ 141 పరుగుల తేడాతో ఓటమిపాలైంది. రెండో ఇన్నింగ్స్&zwnj;&zwnj;లో టీమిండియా 261 పరుగులకు ఆలౌట్ కాగా, అందులో లక్ష్మణ్ ఒక్కడు చేసిన పరుగులే 167 కావడం విశేషం. ఆ మ్యాచ్&zwnj;లో మెక్&zwnj;గ్రాత్, బ్రెట్ లీ లాంటి బౌలర్ల ధాటికి మిగతా భారత బ్యాట్స్&zwnj;మెన్ పెవిలియన్&zwnj;కు క్యూ కడుతుంటే లక్ష్మణ్ మాత్రం 84 స్ట్రైక్ రేటుతో ఆసీస్ బౌలర్లు ఓ ఆటాడుకున్నాడు. 134 టెస్టులు ఆడిన లక్ష్మణ్.. 2001-11 మధ్య కాలంలో 115 టెస్టులు ఆడి 53 సగటుతో పరుగులు చేశాడు.
మణికట్టుతో మ్యాజిక్ చేస్తూ.. కళాత్మక బ్యాటింగ్&zwnj;తో క్రికెట్&zwnj;పై తనదైన ముద్ర వేశాడు. భారత దిగ్గజ బ్యాట్స్&zwnj;మెన్&zwnj;లలో ఒకడిగా ఎదిగాడు. సచిన్, ద్రవిడ్, గంగూలీతో కలిసి భారత బ్యాటింగ్ చతుష్టయంలో ఒకడిగా.. జట్టుకు చిరస్మరణీయ విజయాలను అందించాడు. ఆసీస్ బౌలర్లను ఎదుర్కోవడం చాలా తేలికంటూ ఇతర బ్యాట్స్&zwnj;మెన్&zwnj;కు మార్గనిర్దేశనం చేశాడు. రిటైర్ అయిన తర్వాత కామెంటేటర్&zwnj;గా క్రికెట్&zwnj;తో అనుబంధాన్ని కొనసాగిస్తున్న లక్ష్మణ్&zwnj;కు వెరీ వెరీ హ్యాపీ బర్త్ డే చెప్పేద్దాం.